
Tisztelt Társulási Tanács!
Beszámolómban az intézményünkben  - 2015. október 1. és 2016. május 31. közötti nevelési időszakban - végzett munkáról tájékoztatom Önöket.

1. Személyi feltételeink, és a gyermeklétszám alakulása a 2015/2016-os nevelési évben:

	5 fő

2015. áprilisi beiratkozási időszakban beíratott és felvételt nyert gyermek: 15 fő
Nevelési év közben beérkező gyermekek: 4 fő
Az általános iskola első osztályába beíratott gyermekek: 16 fő, ebből szakértői bizottság véleménye alapján beiskolázott: 1 fő
Pedagógiai fejlesztésben részesült a Veszprém Megyei Pedagógiai Szakszolgálat Tapolcai Tagintézménye által: 1 fő

Logopédiai fejlesztésben részesült: 4 fő

A 2016/2017-es nevelési évre beíratott gyermekek száma: 20 fő
2.  A gyermekek lakóhely szerinti eloszlása:

Zalahalápról:  47 fő
Sáskáról: 9 fő
Tapolcáról: 5 fő
3.  A beszoktatás folyamata intézményünkben:
Óvodapedagógusaink természetesnek tartották a gyermekek közötti eltérést, egyéni igényeikhez való igazodást, mely a gyermekkel való bánásmódjukban tapasztalható volt: az érzelmileg érettebb, illetve a kevésbé érett gyermekhez különböző nevelési módszereket alkalmaztak már a beszoktatás alatt. Lehetőséget adtunk az édesanyáknak, hogy - ésszerű kereteken belül – gyermekükkel maradhassanak, az óvodai életbe való beilleszkedés idejére (anyás beszoktatás).
4.  Nevelőmunkánk alapdokumentumai:

· Óvodai Nevelés Országos  Alapprogramja

· Pedagógiai Program

Az óvodapedagógusok által folyamatosan és tervszerűen vezetett:

· csoportnaplók

· felvételi és mulasztási naplók

· a gyermekek egyéni fejlődési lapjai
· a folyosón elhelyezett táblázatokban - meghatározott időszakonként frissített - gyermekekről mért adatok.

5.  Tárgyi feltételeink:
Intézményünk működéséhez a legszükségesebb eszközöket fenntartónk ebben a nevelési évben is biztosította számunkra. Munkánkat az év folyamán takarékosság jellemezte, emellett több olyan programban is részt vettünk, illetve kezdeményeztünk, melyek bevételeiből bővíteni tudtuk óvodánk eszköztárát.
· bekapcsolódhattunk az iskolai papírgyűjtő akcióba (15.180 Ft)
· karácsonyi vásárt szerveztünk településünk civil szervezeteivel közösen (70.800 Ft)
· szülők-nevelők bálját tartottunk – nagy sikerrel (188.000 Ft)
A nevelőmunkánkhoz szükséges tárgyi feltételeket a fentieken túl partnereink támogatásaiból sikerült  bővítenünk, úgy mint 

· a „Zalahalápért” Alapítvány (50 000Ft)
· Csavária Kft (20 000Ft)

· az Óvodásokért Alapítvány számlájára beérkezett adó 1% - ból  (két év:180 000Ft)
· a szülők közösségének óvodánkért végzett munkájából és felajánlásaiból: felújították az udvari padokat - fa felületeket kicserélték és festették, fém vázakat csiszolták és festették
· településünk civil szervezetinek felajánlásai (11 000Ft)
· Mikolai Bertics Mihály költő író-olvasótalálkozón elkelt könyveiből származó bevételének felajánlása az óvodásoknak (18 000Ft)
A befolyt összegekből az alábbiakat vásároltuk:
· karácsonyra fejlesztő játékokat mindegyik csoportba
· barkácsoláshoz eszközöket
· esztétikus játéktároló dobozokat 

· asztalterítőket a csoportszobákba
· homokozó játékokat
· védőhálót a trambulin köré

· farsangra előadó művészt hívtunk a gyerekek szórakoztatására
· 5 db futóbiciklit 

· virágokat környezetünk szépítésére

· jelenleg folyamatban van a homokozó fölé árnyékoló építtetése, melynek anyagköltsége kb. 250 000Ft. Megépítését helyi vállalkozók, Szakonyi Balázs és Szakonyi Sándor ajánlotta fel óvodánknak. (Az építmény összköltsége 228 535Ft lett)
6. Óvodai Nevelés Országos Alapprogramjában megfogalmazott elvárásoknak és a Pedagógiai Programunkban megfogalmazott intézményi céloknak való megfelelés:
Pedagógiai programunkban tervezetteknek megfelelően:
· Nevelőink munkáját az egyéni bánásmód elvének alkalmazása jellemezte a nevelési év során. Törekvésük, hogy minden nevelési helyzetben figyelembe vegyék a gyerekek egyéni és életkori sajátosságait, a gyermekek biztonságérzetét, kiegyensúlyozottságát, a tanulási tevékenységekhez fűződő pozitív viszonyulását eredményezte. 
Pedagógusaink nevelőtevékenységének határozott erőssége a gyermekek egyénre szabott, építő jellegű értékelése.
· Gyermekeink óvodai életének megszervezését rugalmasság jellemezte, minden nevelői tevékenység az ő nyugalmukat, biztonságérzetüket ismereteik bővülését szolgálta. Óvodapedagógusaink a gyermekek programjainak, tevékenységeinek tervezésénél, szervezésénél mindig szem előtt tartották, hogy a gyermekek számára a játék az elsődleges és legfontosabb. Az ismeretnyújtó tevékenységek fő jellemzője is a játékosság volt, az elsajátítandó anyagok megfeleltek a gyermekek életkori és egyéni sajátosságainak mindegyik korcsoportban.

· A nevelési év folyamán óvodapedagógusaink nagy figyelmet fordítottak arra, hogy gyerekeink megismerkedhessenek közvetlen és tágabb környezetük jelenségeivel, történéseivel. Az átélt pozitív (és negatív) tapasztalatok, élmények, az általuk kialakult érzelmek ösztönözték őket az összefüggések keresésére, felismerésére. 
A megismerési folyamatokban a tapasztalatszerzés mellett pozitív viselkedés magatartásmintákat sajátíthattak el (szeretet, segítségnyújtás, tolerancia, példamutatás, egymás és a felnőttek tisztelete stb). A pedagógusok - a gyerekek életkori sajátosságait figyelembe véve - érdeklődésükre, kíváncsiságukra építve tervezték és szervezték az ismeretnyújtó tevékenységeket. 
Kiemelt nevelési terület ebben az évben a rajzolás, mintázás, festés, kézi munka, valamint egészséges életvitelre, életmódra nevelés. 
· Rajzolás, mintázás, festés, kézi munka: Nevelőink megteremtették a tárgyi és az érzelmi feltételeket a gyerekek képi-plasztikai kifejező nyelvének, ábrázoló- és konstruáló képességének fejlődéséhez. Figyelembe vették az egyes gyerekek közötti ábrázolás képességbeli különbségeket. Folyamatosan lehetőséget biztosítottak a szabadidős ábrázolótevékenységekhez. A gyerekek aktivitását érdekes, életkoruknak, érdeklődésüknek megfelelő témákkal fokozták. Feltétlenül pozitívumként emelem ki, hogy kreatív magatartásuk, a szép környezet iránti igényük megnyilvánult a gyerekek környezetükkel szembeni magatartásukban is.
· Az egészséges életvitelre, életmódra nevelés keretében a heti kötelező mozgásformák mellett számos játékos-mozgásos programot szerveztek óvónőink, s mindezek mellett nagy hangsúlyt fektettek az egészséges táplálkozást segítő tevékenységekre a gyermekek és szüleik körében egyaránt. 
Heti 1-2 alkalommal tettek a csoportok rövidebb-hosszabb sétát a településen (a Haláp-hegyen, a környező réteken, az ősparkban, a gyerekek személyes lakókörnyezetében, stb). Nevelőtestületünk fontosnak tartja a gyerekek testi-lelki egészségének ápolását, s hogy tanulják saját és társaik testi épségének megóvását.   
· Kiemelt feladatunknak tekintettük, hogy óvodásaink ismerkedhessenek a magyar népzene színes világával. Az énekes, mozgásos játéktevékenységeket mindig igényesen megválasztott magyar népdallal zárták az óvónők, illetve szabad játékidőben is sok, tiszta forrású dalt hallhattak a gyerekek. Természetesen volt alkalmuk megismerkedni más népek dalaival, zenéjével is. Az év folyamán is – a gyerekek napirendjébe építve – működött a gyermek néptánc, mely a népi zenével való ismerkedés mellett jól szolgálta mozgáskultúrájuk alakítását is. 
· A népi hagyományok életkornak megfelelő feldolgozására, átadására és gyakorlására folyamatosan nagy hangsúlyt fektettek a pedagógusok. A művészetekhez fűződő pozitív érzelmi kapcsolat megalapozását segítettük ebben a nevelési évben is: bérletes bábszínházba, kézműves kiállításokra vittük a gyerekeket. Ezek mellett nevelőink soha nem mulasztották el a gyerekek figyelmét felhívni a környezetükben fellehető természeti szépségekre.
A nevelési év folyamán sikeresen működött a gyermekek napirendjétől független 

· Judooktatás
· angol nyelvű foglalkozások (szülők megtekinthették a gyerekek tevékenységét és az elért eredményeket az év végi bemutató foglalkozás keretében)

· úszótanfolyam (szorgalmi időn túl szervezett tevékenység)

· foci – edzés a második félévben heti rendszerességgel (Patus Ferenc, Bartalos Nikoletta)
7.  Belső kapcsolatok, együttműködés, kommunikáció
Az intézményben dolgozók közös célja volt az év folyamán, hogy úgy tudjunk együtt dolgozni, együttműködni, hogy azzal az általunk nevelt kisgyermekek érdekeit, fejlődését szolgáljuk. 
A dolgozók törekedtek a zavartalan információáramlás megvalósítására. Szakmai, módszertani tanácsokkal segítettük egymást az eredményes pedagógiai munka megvalósításához. Az óvodapedagógusok egyenrangú munkatársként tekintettek egymásra az intézményi célok megvalósítása érdekében.
A nevelőtestületben keletkezett nézeteltérések megoldásában törekedtünk a konstruktív megoldások keresésére.

Úgy értékelem, hogy az év során általában egymás munkájának megbecsülése, tiszteletben tartása volt jellemző a nevelőtestületben.
8.  Intézményünk külső kapcsolatai:

Szülők Közössége:  ebben a nevelési évben is aktív támogatója volt nevelőtestületünknek. Aktívan vettek részt az év folyamán tartott szülői megbeszéléseken, ahol ötleteikkel, javaslataikkal segítették munkánkat. Közös rendezvényeink:

· aktív részvétel a papírgyűjtő akcióban,
· hagyományos ünnepek előtti készülődés (javaslat a Mikulás személyére, csomagok összeállítása Mikulásra, Húsvétra),
· közreműködtek a karácsonyi vásár megszervezésében és lebonyolításában, maguk készítette tárgyakkal színesítették a vásár kínálatát,
· aktív szervezőként és szereplőként segítettek a szülők-nevelők báljának megrendezésében,
· segítségünkre voltak az év végi kirándulás költségkímélő megszervezésében, hozzáállásukkal megteremtették a nap jó hangulatát,

· a szülők kis csoportja jelentős társadalmi munkát végzett a gyerekek komfortérzetének javítása érdekében óvodánk udvarán.

Fenntartónk: 
· folyamatos a kapcsolattartás, szellemi, anyagi és gyakorlati segítséget nyújtott intézményünk munkájához egész évben,
· bármikor számíthattunk a támogatásra gyermekeink falugondnoki autóval történő szállításában. (fogorvosi vizsgálatra, úszásoktatásra, a gyerekek szereplése esetén a helyszínre szállításuk),
· biztosította a szükséges anyagokat és a munkaerőt udvarunk fajátékainak lefestéséhez, javításához, mely által gyermekeink környezete megújult, esztétikus lett, s a játékok állagmegóvása is megtörtént.
Egészségügyi intézményekkel: 
· óvodánkban a védőnő az ellenőrző látogatásait rendszeresen megtette, meghívott vendégként részt vett rendezvényeinken,
· fogászati szűrésen vettek részt a gyerekek Tapolcán,
· háziorvosunk egészségről szóló előadásán vettünk részt (szervezésében óvodánk is részt vállat) melynek témája volt: 1. Szív és érrendszeri betegségek; 2. Gyermekbetegségek.
Gyermekjóléti Szolgálat: 
· vezetőjével folyamatos a kapcsolatunk, szükség esetén segítséget nyújt a problémás helyzetek megoldásában,
· részt vettünk a gyermekvédelemmel kapcsolatos előadásokon.

Csontváry Általános Iskola:. 
· nagycsoportosaink meghívást kaptak és részt vettek a Muzsikás együttes nagyszerű hangulatú - rendhagyó ének órájára,
· óvodánk lehetőséget kapott az iskola által szervezett papírgyűjtő akcióban való részvételre,
· a leendő első osztályos tanító néni rendszeresen látogatta a nagycsoportosokat, részt vett gyermekeink karácsonyi ünnepségén, farsangi bálján, 
· közös szülői értekezletet tartottunk a leendő első osztályosok szüleinek,
· a nagycsoportosokkal ott voltunk az iskola nyílt napján,
· részt vehettünk az iskolai sportnapon, KRESZ napon
Művelődési Ház:  
· Kapcsolatunkat kibővítettük. Somogyi Kinga négy alkalommal szervezett a nagycsoportosok számára könyvtárfoglalkozást. A foglalkozások az évszakok történései, ünnepei, természeti jelenségei köré építve nyújtott gyermekeink számára sok új és érdekes ismeretanyagot.

· Az általa meghirdetett rendezvényeken intézményünk gyermekei és dolgozói aktívan részt vettek.
Civil szervezetek:         
· Nyugdíjas klub; Kézimunka szakkör: egész éven át figyelemmel kísérték munkánkat. Jeles napokon ajándékkal kedveskedtek gyermekeinknek (karácsony, húsvét) meghívott vendégként részt vettek rendezvényeinken. Nyugdíjas klub tagjai táncos szoknyákat varrtak a kislányoknak.
· Polgárőrség: óvodán kívüli rendezvényeinken felügyelték biztonságunkat.

8.  Óvodánk hagyományértékű tevékenységei voltak az évben:
· Megemlékezés a népmese világnapjáról (óvónők mesedramatizálása, mesehallgatás minden gyermekcsoportban)
· Márton napi megemlékezés
· Lucázás

· Karácsonyi ünnepség, melyre támogatóinkat is meghívtuk (ünnepi műsorral készülnek a csoportok)
· Farsang hete (maskarázás, nevelők bábelőadása, farsang napi mulatság meghívott előadóval)
· Március 15. óvodai szintű megünneplése - nemzeti színű zászló letűzése településünk emlékművénél
· Húsvéti készülődés, ajándékkészítés
· Vers és mesemondó napok az óvodában, 6 kisgyermek a Wass Albert Könyvtárban képviselte szép eredménnyel óvodánkat (áprilisban)

· Anyák napja

· Ballagás; Évzáró

· Gyermeknap (vidám játékos vetélkedők, fagyi, légvár, zenés torna színesítette a gyerekek napját)
· Óvodai nagykirándulás (ebben az évben a Sümegi várban voltunk) 
9.  Közösségi tevékenységeink:
· Gyermek néptánccsoportunk szereplése a szüreti felvonuláson.
· Márton napi lámpás felvonulás megszervezése. Lebonyolítása közösen településünk civil szervezetivel – nagyon sokan vettek részt.
· Nagycsoportosaink vidám Márton napi műsorral szerepeltek a Nyugdíjas klub délutánján.
· Részt vettünk az „Advent a kastélyban” programsorozatban, dalos verses műsorral szerepeltek a nagyok, akik rajzaikkal részt vettek és szép eredményt értek el az erre az alkalomra meghirdetett rajzpályázaton is.
· Intézményünk dolgozói részt vettek a Betlehem felújításában.
· Hagyományteremtő karácsonyi vásár szerveztünk, közösen a civil szervezetekkel.
· Nagycsoportosaink ünnepi műsorral szerepeltek a „Falu karácsonyán”, a sáskai gyermekek is szerepeltek településük karácsonyi ünnepségén.
· Nőnapon ünnepi dalos- verses csokorral és a gyerekek által készített ajándékokkal köszöntöttük a Nyugdíjas klub hölgy tagjait
· Néptáncos gyermekeink szerepeltek településünk Anyák napi ünnepségén az Uniós parkban, a sáskaiak ünnepi vers- és dalcsokorral köszöntötték édesanyáikat, nagymamáikat.
· A nagycsoportosok részt vettek műsorukkal a „Szőlővirágzás” ünnepén a Haláp-hegyen.
A 2015/2016-os nevelési évben az óvodában folyó nevelőmunkát kiegyensúlyozottnak, pedagógiai szempontból eredményesnek tekintem, ehhez megköszönöm a dolgozók munkáját.

Tisztelettel megköszönöm fenntartónknak a nevelési év folyamán nyújtott támogatást, figyelmet, segítséget.
                                                               Csom Istvánné
                                                                                                  óvodavezető
Zalahaláp, 2016. június 17.

